Steffie Le Roux - Vollebors
HomeMusiekSteffie Le Roux
Steffie Le Roux, 'n meisie van die Klein Karoo, se debuutalbum, Vertel my, is in 2016 vrygestel en lê haar baie na aan die hart. Haar sang en musiekmakery kom al van kleintyd af, alhoewel sy voel sy is eerstens 'n storieverteller wat eenvoud verkies. Een ding is seker: sy beskik oor 'n towerstem wat rooiwynlekker is om na te luister.
Wat Vertel my so besonders maak vanuit 'n produksie-oogpunt, meen die Kaapse vervaardigers Carel Cronje en Cornell Boshoff van die Carnell Collective, is die absolute eerlikheid wat op die album vasgevang is. Steffie lê haar hart met beide onverwagse en ongekende gemak bloot wanneer sy deur haar musiek met jou gesels. Daar is 'n onopgesmuktheid en 'n broosheid teenwoordig wat 'n mens deesdae bittermin in die musiekbedryf raakloop. Vars en kontemporêr, dog tydloos is die klank wat Steffie en haar produksiespan op die album wou vestig; eenvoud en grootsheid terselfdertyd. Hoewel sy sélf 'n knap liedjieskrywer is, het sy ook ander se woorde knus in haar eie wysies toegedraai.
Werke van bekende liriekskrywers soos Cas de Villiers, Chris Torr en Albert Short het vasskopplek op die album gevind. Cas se gedigte Vertel My, Die Skoonste Dinge, Towerson en Êrens in die nêrens is getoonset. Chris Torr het die lirieke vir Winterjas en Reëndruppels bygedra. Albert Short het Steffie by 'n liedjieskryfkurses ontmoet wat deur Chris Torr aangebied is; Marmer oë, Sterre Voorspel en Amper is vrugte van dié samewerking. Steffie is vir die skryf van Oudtshoorn, Blomme oor die Water en As ons oë ten volle verantwoordelik – en elk het 'n heerlike storie te vertel!
Vertel my se songs het almal oorwurms in; hulle bly draai, en draai, en draai in 'n mens se kop lank ná jy klaar geluister is. Dis 'n merkwaardige album wat elke liefhebber van Afrikaanse musiek lank sal bybly.